**HARIDUS- JA TEADUSMINISTEERIUMI NING TARTU LINNA VAHELINE**

**KOKKULEPE**

**Tartus ….. ............ 2013.a**

Lähtudes Tartu linna koolivõrgu ümberkorraldamise kavast ning poolte soovist tagada eraldiseisvat gümnaasiumi luues Tartu linna ja maakonna õpilastele tänapäeva nõuetele vastav õpikeskkond ja võimalus õppekava nõuetele vastava valikuterohke üldkeskhariduse omandamiseks

lepivad Tartu linn, keda esindab seaduse alusel tegutsev linnapea Urmas Kruuse ning Haridus- ja Teadusministeerium, keda esindab seaduse alusel tegutsev haridus- ja teadusminister Jaak Aaviksoo kokku alljärgnevas:

**I Üldsätted**

1. Käesoleva kokkuleppe aluseks on Tartu Linnavolikogu 22.02.2012 otsus nr 324 „Tartu linna munitsipaalüldhariduskoolide ümberkorraldamine“ ja Haridus- ja Teadusministeeriumi ja Tartu Linnavalitsuse vahel 18.01.2013.a sõlmitud ühiste kavatsuste kokkulepe.

2. Kokkuleppe eesmärgiks on määrata tegevuskava ja põhimõtted Tartu Tamme Gümnaasiumi põhikooli osa eraldamisel eraldiseisvaks kooliks ning põhikooli- ja gümnaasiumiseaduse § 2 lõike 3 punktis 4 toodud vormis tegutseva Tartu Tamme Gümnaasiumi pidamise üleandmisel riigile.

3. Pooled seavad sihiks viia eesmärgi täitmiseks vajalikud tegevused lõpule ning alustada riigigümnaasiumi tegevust Tartus hiljemalt 31. augustiks 2015. a. Kõik käesolevas kokkuleppes toodud tähtajad kehtivad juhul, kui kõik sellele toimingule või otsusele eelnenud toimingud ja otsused on tehtud käesolevas kokkuleppes eeldatud tähtajaks. Juhul, kui toimingu või otsusega viivitamine või muud pooltest sõltumatud asjaolud seavad ohtu käesolevas punktis toodud tähtajaks tulemuse saavutamise, siis lepivad pooled kokku kokkuleppes sätestatud tähtaegade muutmises.

4. Juhul, kui põhikooli- ja gümnaasiumiseadusega nähakse ette võimalus riigigümnaasiumi pidamise delegeerimiseks halduslepinguga kohalikule omavalitsusele, jätkavad pooled läbirääkimisi Tartu Tamme Gümnaasiumi (kui riigigümnaasiumi) pidamise delegeerimiseks Tartu linnale. Samuti jätkatakse läbirääkimisi võimalike õpilaskodu kohtade tagamiseks Tartu Tamme Gümnaasiumis õppivatele teistest omavalitsustest pärit õpilastele.

**II Senise koolivõrgu ümberkorraldamine**

5. Tartu Linnavalitsus kujundab Tartu Linnavolikogu otsuse alusel Tartu Tamme Gümnaasiumi ümber, eraldades koolist põhikooli osa ning moodustades sellest eraldiseisva kooli 31. juuliks 2015.a.

6. Ümberkorralduste tulemusel allesjääva gümnaasiumi nimetus on Tartu Tamme Gümnaasium.

**III Gümnaasiumi pidamise riigile üleandmine**

7. Põhikooli ja gümnaasiumiseaduse § 81 lõikes 4 nimetatud haldusleping kooli pidamise üleandmiseks sõlmitakse hiljemalt 31. märtsiks 2015.a lähtudes käesolevas kokkuleppes toodud põhimõtetest. Halduslepingu sõlmimise eelduseks on selle eelnev heakskiitmine Tartu Linnavolikogu poolt.

8. Riigigümnaasiumi põhimääruse valmistab ette Haridus- ja Teadusministeerium ning selle kinnitab haridus- ja teadusminister hiljemalt 15. augustil 2015.a.

9. Tartu linn võõrandab Haridus- ja Teadusministeeriumile gümnaasiumi tarbeks tasuta Tartu Tamme Gümnaasiumi gümnaasiumiastme kasutuses olnud gümnaasiumiastmele iseloomuliku vallasvara (õpikud ja muud õppetööga seotud teavikud, õppevahendid).

10. Tartu linn annab Haridus- ja Teadusministeeriumile linnale kuuluvas koolihoones aadressil Tartu, Nooruse 9 kasutusse Tartu Tamme Gümnaasiumi pidamiseks vajalikud ruumid (ca 5253 m2). Täpsemad kasutustingimused lepitakse kokku punktis 7 nimetatud halduslepinguga.

11. Haridus- ja Teadusministeerium kasutab talle kasutusse antavat hooneosa sihtotstarbeliselt Tartu Tamme Gümnaasiumi pidamiseks ning katab kõik riigigümnaasiumi pidamisega seotud kinnisvara korrashoiu tagamise teenuste kulud. Juhul, kui hoone vajab investeeringuid, sh juurdeehitusteks, siis lepivad pooled kokku kasutustingimuste muutmises vastavalt investeerimistingimustele.

12. Haridus- ja Teadusministeerium arvestab asjaoluga, et Nooruse 9 asuvas koolihoones jätkab tegutsemist Tartu linna pidamisel olev Tartu Täiskasvanute Gümnaasium (ca 1577 m2) ja Kaitseliidule kuuluv lasketiir (ca 554 m2).

13. Tartu linn arvestab munitsipaalgümnaasiumite iga-aastase vastuvõtu korraldamisel Tartu Tamme Gümnaasiumi vastuvõtu suurusega (eeldatavalt 180 õpilast aastas).

14. Gümnaasiumi pidamise üleandmist korraldava komisjoni moodustab Tartu linn. Komisjoni kooseisus on Tartu linna, Tartu Tamme Gümnaasiumi ja Haridus- ja Teadusministeeriumi esindajad.

**IV Õppetöö korraldamine**

15. Gümnaasiumis õppides on õpilasel võimalik jätkata õppimist Tartu Tamme Gümnaasiumis kokkuleppe sõlmimise hetkel olemasolevatel õppesuundadel (humanitaarsuund, loodussuund, meditsiinisuund ja tehnoloogiasuund) ning õppekava tunnijaotuse järgi, millel nad õppima asusid.

16. Õppetöö korraldamisel seatakse eesmärgiks kasutada gümnaasiumis õppetöö läbiviimiseks ka teiste Tartu linna ja Tartu maakonna asutuste (teadusasutused, kõrgkoolid, kutseõppeasutused, muuseumid, huvikoolid, spordibaasid jne) ressursse, kelle potentsiaal võimaldab mitmekesistada gümnaasiumi õppekavas ettenähtud valikaineid.

**V Õppekeskkonna kaasajastamine**

17. Tartu Tamme Gümnaasium alustab ehituse finantseerimise tagamisel „Gümnaasiumivõrgustiku korrastamise“ meetmest õppetööd Tartus, Nooruse 9 kinnistul hiljemalt 01. septembril 2015. a. Rahastamistaotluse mitterahuldamisel antud meetmest lepivad pooled kokku lepingus toodud tähtaegade muutmiseks, eelkõige taotluse esitamiseks perioodi 2014-2020 vahenditest.

18. Haridus- ja Teadusministeerium tagab meetmes „Gümnaasiumivõrgustiku korrastamine“ ettenähtud omafinantseeringu ulatuses kaasfinantseeringu.

19. Haridus- ja Teadusministeerium kaasab õppekeskkonna kaasajastamisele projekteerimis- ja ehitusjuhina ning hangete läbiviijana oma kulul Riigi Kinnisvara AS-i. Tartu Linnavalitsus annab Riigi Kinnisvara AS-ile volituse läbi viia kõiki vajalikke toiminguid ja täitma kõiki projekti raames riigihangete korraldamisega seotud riigihangete seadusest tulenevaid kohustusi.

20. Tartus, Nooruse 9 kinnistul asuva hoone rekonstrueerimisel lähtutakse projekteerimishanke ettevalmistamisel Tartu Linnavalitsuse tellitud OÜ Arhitektuuriklubi teostatud eskiisprojekti ruumiprogrammist ja ruumide jaotusest ning Tartu Linnavalitsuse „Gümnaasiumivõrgustiku korrastamise“ meetmesse esitatud taotlusest.

**VI Gümnaasiumi rahastamine**

21. Gümnaasiumi rahastatakse põhikooli- ja gümnaasiumiseaduses sätestatud korras ja põhimõtetel.

22. Gümnaasiumi kulud kaetakse iga-aastase riigieelarve seadusega Haridus- ja Teadusministeeriumi valitsemisala kuludes riigikoolidele ettenähtud mahus.

**VII Gümnaasiumi personal**

23. Pooled lepivad hiljemalt 1. jaanuariks 2015. a. kokku gümnaasiumi personali koosseisu suuruse ning kooli eelarve põhimõtted (sh palgafondi suuruse) ning üle võetavad kohustused kooli pidamise üleandmisel.

**VIII Gümnaasiumi hoolekogu valimine**

24. Koolipidamise üleandmisel riigile moodustatakse uus hoolekogu haridus- ja teadusministri poolt riigi üldhariduskoolidele kehtestatud korras. Hoolekogu koosseisu kaasatakse Tartu linna kui ühe kooli toetava organisatsiooni esindaja.

**IX Kogukonna kaasamine gümnaasiumi ümberkorraldamisse**

25. Tartu Linnavalitsus tagab Tartu Tamme Gümnaasiumi ümberkorraldamisega seonduva informatsiooni levitamise tänase Tartu Tamme Gümnaasiumi õpilastele, vilistlastele, töötajatele ja hoolekogule, avalikel aruteludel, lastevanemate koosolekutel ja suhtluses meediaga.

Linnapea Haridus-ja teadusminister